ODGOVOR NA PRIOPĆENJE

Iako smo izjavili da uopće nećemo odgovarati na javne provokacije, ipak smo prisiljeni odgovoriti, budući imamo još jedno priopćenje koje pokazuje apsolutno nepoznavanje materije o kojoj govori. Prozirnim, jeftinim manipulacijama i lažima, vijećnica MOST-a nastoji opravdati svoje glasovanje protiv ključnog rebalansa proračuna Grada Knina. Ključnog iz više razloga, a posebno zbog toga što nam omogućuje korištenje dodatnih, vrlo značajnih, sredstava koja su nam na raspolaganju temeljem izmjenjene zakonske regulative i omogućuje nam ubrzanu pripremu i provedbu ključnih projekata iz Intervencijskog plana grada Knina. Vijećnici Ćurić je odgovoreno na sva njezina pitanja i na sjednici je izjavila da je zadovoljna sa dobivenim odgovorima, što se može provjeriti iz tonskog zapisa sjednice.

Svima razumnima je jasno da njezini kvaziargumenti nemaju nikakvog smisla i da je u pozadini nešto sasvim drugo. Interesantno je da je guru kninskog MOST-a, osoba koja upravlja vijećnicom Ćurić, g. Čolak, misteriozno, od strane dožupana Šibensko-kninske županije i predsjednika lokalnog HDZ-a, imenovan vršiteljem dužnosti Ravnatelja Srednje strukovne škole Kralja Zvonimira u Kninu. Možemo samo pretpostaviti s čime je *kupljena* naklonost vijećnice Ćurić, a vjerujem da ćemo vrlo skoro, već po završetku školske godine, i to saznati. Možda je upravo zbog toga g. Čolak, dan prije sjednice Gradskog vijeća, hodočastio predsjedniku lokalnog HDZ-a u stranačke prostorije u Kninu.

A što se tiče argumenata koje vijećnica Ćurić u priopćenju navodi kao razloge svog glasovanja protiv rebalansa proračuna, bitno je naglasiti da je na samoj sjednici jedino spomenula smanjivanje prireza porezu na dohodak te da nije podnijela niti jedan amandman. Isto tako, naknadna pamet iskazana u zadnjem priopćenju vijećnice Ćurić pokazuje apsolutno nepoznavanje materije, a po mnogim pitanjima i malignost u interpretiranju pojedinih stavki proračuna. Zbog toga osjećam potrebu za pojašnjavanjem stavki koje ona zdušno napada:

* **Potpore za poljoprivredu** su ostale na, kako kaže vijećnica „mizernih 200.000 kn“, nakon što smo ih mi u proračunu za ovu godinu poduplali sa prošlogodišnjih 100.000 kn. Do dana današnjeg, od tih sredstava poljoprivrednici nisu povukli niti jedne kune i tek je nedavno došlo nekoliko zahtjeva poljoprivrednika, koji će biti riješeni u najkraćem mogućem roku. Svi ti zahtjevi, ukoliko budu ispunjavali propisane uvjete, rezervirati će samo manji dio od ukupno raspoloživih 200.000 kuna, tako da povećavanje ove stavke, u ovom trenutku, nema nikakvog smisla. Treba naglasiti da je u pripremi novih, jednostavnijih i praktičnijih pravila za dodjelu potpora poljoprivrednicima na području grada Knina, kao član radne skupine sudjelovala i vijećnica Ćurić. Ista situacija je i sa **potporama za gospodarstvenike**. Niti jedna još nije dodijeljena, tako da niti tih 200.000 kuna nema nikakvog smisla u ovom trenutku povećavati.
* **Povećanje iznosa za plaće** se odnosi na djelatnike zaposlene kroz vrlo uspješan Program javnih radova i to povećanje se u potpunosti financira sredstvima HZZ-a. Kroz taj program je u prethodnih 6 mjeseci **radilo ukupno 175 ljudi** (pojedinačno najviše u našoj županiji), a u sljedećih šest mjeseci ćemo **zaposliti još 60 ljudi** (također pojedinačno daleko najviše u našoj županiji). Vijećnica Ćurić se protivi i ovom izdatku, koji se u potpunosti refundira sredstvima Hrvatskog zavoda za zapošljavanje, a onda u nastavku navodi kako se zalaže za rješavanje gorućih pitanja „nezaposlenosti, besperspektivnosti, socijalne ugroženosti, za bolju pronatalitetnu politiku“.
* Kako je vrlo jasno objašnjeno na sjednici Gradskog vijeća, višak sredstava u proračunu se usmjerava dominantno u **razvoj grada i stvaranje uvjeta za otvaranje novih radnih mjesta**, budući smo prethodno, već u proračunu za ovu godinu, **značajno povećali socijalna davanja**. Između ostalog digli smo naknadu za rođenje djeteta sa 1.000 kn na 3.000 kn, značajno smo povećali broj učeničkih i studentskih stipendija i uveli sportske stipendije, u potpunosti plaćamo prijevoz učenika iz prigradskih naselja, smanjili smo cijenu vrtića za drugo i treće dijete i digli cenzus za umanjeno plaćanje vrtića za socijalno ugrožene, sufinanciramo troškove asistenta u nastavi za djecu s poteškoćama u razvoju, financiramo knjige učenicima sa posebnim potrebama, pripremili smo projekt i financiramo uređenje novog vrtića koji će biti useljiv već početkom sljedeće školske godine i mnoge druge mjere. Ukidanje **prireza porezu na dohodak** predstavlja, u ovom trenutku, apsolutno neprimjerenu mjeru jer bi od nje koristi imali isključivo oni najbogatiji, a oni koji imaju manje plaće ili koji su nezaposleni, ne bi imali nikakve koristi, budući oni ionako ne plaćaju, ili plaćaju minimalne iznose poreza i prireza. Upravo zbog tako opsežnog socijalnog programa mjera koje se provode od početka godine, višak sredstava koji imamo u proračunu odlučili smo dominantno iskoristiti za **pripremu i provedbu razvojnih projekata**.
* Dio koji vijećnica Ćurić spominje vezano uz ulaganja u gospodarstvo i poduzetničke zone, isto kao i za prethodne stavke, potpuno pogrešno isčitava i interpretira. Vijećnica namjerno, ili iz neznanja, izostavlja podatke da je rebalansom predviđeno ulaganje od 800.000 kuna u pripremu projektne dokumentacije za infrastrukturu nove Poduzetničke zone Oćestovo i izostavlja naglasiti da je ulaganje u kupovinu objekta nekadašnje tvornice Kninjanka također ulaganje u poduzetničku infrastrukturu u Poslovnoj zoni Preparandija, koja će se rekonstruirati u vrlo vrijedan Poduzetnički centar, a u potpunosti će se refundirati iz EU sredstava kroz Intervencijski plan grada Knina. Isto ne razumijemo protivljenje vijećnice Ćurić planskoj kupovini objekata u staroj gradskoj jezgri, koji će se renovirati i staviti u funkciju gospodarstva i stambenog zbrinjavanja nužnih kadrova i osoba sa invaliditetom, iako je svima jasno objašnjeno da će se navedeno ulaganje, također, u potpunosti financirati bespovratnim EU sredstvima.
* Vijećnica Ćurić, iz potpunog nerazumijevanja projektnog pristupa razvoju jedinica lokalne uprave, kojeg na nacionalnoj razini praktično najviše zastupa i propagira upravo njena stranka, neprestano trivijalizira, omalovažava i vrlo aktivno opstruira razvojne projekte koji će se u relativno kratkom vremenu provesti na području grada Knina kroz Program integrirane regeneracije. Grad Knin ima na raspolaganju 22,5 milijuna eura koji se jedino mogu iskoristiti na način da pripremimo i provedemo planirane razvojne projekte, koji će značajno povećati zaposlenost i time spriječiti odseljavanje naših građana u inozemstvo. Od ukupno 20 planiranih projekata iz Intervencijskog plana grada Knina, do kraja tekućeg mjeseca lipnja će ih 9 biti prijavljeno za financiranje, a do kraja godine njih minimalno 15. Nikako ne možemo razumjeti grčevitu borbu vijećnice MOST-a protiv razvojnih projekata u gradu Kninu.
* **Projekt uređenja restorana na tvrđavi** je u potpunosti pripremljen i proveden je otvoreni postupak javne nabave za njegovo uređenje i opremanje. Naime, sa postojećom kuhinjom, restoran na tvrđavi nije udovoljavao niti minimalnim higijenskim i tehnološkim uvjetima pa je i taj projekt uvršten u Intervencijski plan grada Knina kako bi se mogao financirati **bespovratnim EU sredstvima**. Vijećnica Ćurić očito nema pojma na koji način se pripremaju i provode takvi projekti unutar visokovrijednih kulturno-povijesnih cjelina, poput kninske tvrđave. Ne zna da je cjelokupni proces pripreme i provedbe takvih projekata pod budnim okom konzervatora Ministarstva kulture pa iznenađuje s kojom lakoćom se protivi provedbi i tog projekta. Ona je spremna i taj projekt zaustaviti, kako na tvrđavi, najatraktivnijoj mogućoj lokaciji, ne bismo slučajno imali restoran. Uz to, smeta joj i ulaganje bespovratnih EU sredstava u edukacije poduzetnika, učenika, studenata, djelatnika po pojedinim projektima i stručnjaka za pripremu i provedbu projekata.

Začuđuje s kolikim intenzitetom i žarom se vijećnica MOST-a bori protiv svega razvojnog u ovom našem gradu, koliko energije troši na osmišljavanje insinuacija, laži i podvala, iako smo joj od preuzimanja upravljanja gradom iskreno pružili ruku i ponudili joj da, koliko god može i u okviru svojih kompetencija, doprinese boljem životu naših građana. Ovim putem ne bismo htjeli da ovo ispadne kao napad na stranku MOST, budući i sa mnogim njihovim istaknutim članovima imamo odličnu suradnju u propagiranju razvojnih koncepata pogodnih za revitalizaciju dalmatinskog zaleđa te surađujemo na partnerskoj osnovi u provedbi pojedinih razvojnih projekata.

Ne možemo se oteti dojmu da ipak, zbog sličnosti neuke argumentacije, ali i vrlo čudnih koincidencija oko angažiranja nekih članova lokalnog MOST-a na rukovodećim pozicijama u javnim institucijama kojima upravlja Županija, iza cijelog ovog opstruiranja rada gradske uprave stoji predsjednik kninskog ogranka glavne oporbene stranke u Gradskom vijeću, koji jedini ima politički interes situaciju u našem gradu prikazati lošom i bezizlaznom. Ukoliko je to istina, ovim putem i njega i gospodu iz kninskog MOST-a pozivam da se ostave neodgovornih, prljavih podmetanja i da zavrnu rukave i rade na dobrobit svoga grada. Neka osmišljavaju i predlažu razvojne poduhvate i rješenja pojedinih problema, neka konstruktivno diskutiraju pa i kritiziraju, i mi ćemo sve njihove smislene prijedloge s uvažavanjem prihvatiti i provesti. I uvijek ćemo nesebično naglašavati da su to njihovi prijedlozi, jer se nikad nismo kitili tuđim perjem. Smatramo da je to najbolji način političkog afirmiranja i iskreno vjerujemo da će narod takav princip znati honorirati na svim sljedećim izborima. Bit će vremena kad ćemo se politički sukobljavati, ali nikako nećemo dozvoliti da se zbog političkih prepucavanja uspori ili ne daj Bože zaustavi razvoj našeg grada.

Zamjenik Gradonačelnika

Marijo Ćaćić, mag.oec.